Jy is die oudste van drie kinders. Wanneer en waar is jy gebore? Ek is op 21 Desember 1985 in die Paarl gebore.
Het jy altyd geweet dat jy ’n musikant wil word? Nee, ek’t nie altyd geweet ek wou ’n sanger wees nie; ek wou baie, baie graag drama gaan swot, maar my pa was daarteen gekant. Toe gaan studeer ek vir ses maande bemarking, maar ek’t opgeskop ná ek besef het dat ek my pa se geld mors. Ek het nie belanggestel in wat ek gedoen het nie.
Het jy al enige groot glipse gehad tydens optredes? Ja, ek het al ’n paar gehad. Ek het al ’n paar keer my eie liedjies se woorde vergeet, dan moet ek vinnig woorde opmaak. Ek kan dan sien die mense in die gehoor weet sommer dis nie die regte woorde nie. En ek het ook al geval oor ’n draad – op die verhoog! Dit was beslis nie lekker gewees nie.
Deel iets wat niemand van jou weet nie. Ek is eintlik ’n ontsaglik private mens en glad nie die persoon wat mense my uitmaak om te wees nie.
Waarsonder kan jy nie lewe nie? Ek kan nie sonder my seuns nie; hulle is beslis my grootste geskenk.
Wat dryf jou teen die mure uit? Mense wat oordeel en skinder as hulle nie weet wat die waarheid is nie. Mense wat leuens oor ander versprei.
Waarna kan die gehoor uitsien tydens jou optrede in die Strand? Wel, ek het vir amper drie maande afgevat, so julle gaan die eerstes wees wat weer ’n show van my sien. Ek is tans besig om my nuwe show te beplan, so ek is opgewonde en hoop om almal daar te sien! Ek bring ook ’n verrassing saam . . .